13 मार्च, मुसलपुर : फैबाय थानाय आसाम बिधान सभा बिसायख’थिखौ नोजोर लाखिनानै मोनफ्रोमबो बिथिंआवनो सांग्रांथि लाखिगोन बाक्सा जिल्ला बेंगिरि आरो बिसायख’थि आइग’आ । बाक्सा जिल्ला बेंगिरिनि मावख’आव फैबाय थानाय आसाम बिधान सभा बिसायख’थिखौ नोजोर लाखिनानै जिल्लानि गेजेराव थानाय मोनफ्रोमबो बिफाननि दैदेनगिरि आरो सामलायगिरिफोरखौ लानानै सांग्रांथि लाखिनो थाखाय मोनसे मेल जथुम्मा जानानै थांङो । बाक्सा जिल्लानि बेंगिरि रन्जन सर्मा बिथांआ बुंथियोदि जिल्लानि गेजेराव बिसायख’थिनि थाखाय नोजोर लाखिनाय आरो सांग्रांथि होनाय खामानिआ सोलिगासिनो दं आइन बेरेखायै जुदि खामानि मावोब्ला गोख्रों राहा लानाय जागोन । बेनि थाखाय पुलिस बिफान, रांखान्थियारि बिफान गासैबो थियारि जाखाबाय होननाबो रन्जन सर्मा बिथांआ बुंथियो । बेजों लोगोसेनो बाक्सा जिल्लानि सिंआव थानाय 58 नं तामुलपुर, 62 नं बरमा आरो 63 नं चापागुरि बिधान सभा बिसायख’थिनि थाखाय थाक-थियारिसै बेनि थाखाय नटिभेकेसन फोसावबाय आरो फैगौ 15 मार्चनिफ्राय 19 मार्चनि गेजेराव नमिनेसन गथायनो हासिगोन आरो 22 मार्च खालारा आरज’लाइ बोखांफिननाइनि जोबथा खालार जागोन । बेजों लोगोसेनो जिल्ला बेंगिरि रन्जन सर्मा बिथांआ बुंथियोदि बिसायख’थि समाव सासे बिजाथिआ 30 लाक 80 रोजासिमल’ रां बाहायनो हागोन बेनि बांसिन रां बाहायोब्ला एबा फोरमान मोनोब्ला आइन बादियै राहा लागोन ।